VIDEO Moment stânjenitor: drapelul Estoniei a fost arborat greșit, premierul estonian a salvat situația sub ochii Vioricăi Dăncilă

UPDATE: Surse diplomatice au declarat pentru G4Media.ro că organizarea protocolului ar fi fost în sarcina Estoniei, dat fiind că a fost vorba despre deschiderea consulatului onorific al Estoniei la Constanța. Cu toate acestea, consulul onorific, Alexandru Bobe, a spus că a fost vorba despre protocolul de stat al României.

Premierul Viorica Dăncilă a fost pusă duminică într-o situație stânjenitoare la Constanța. Înaintea unei declarații comune prilejuite de inaugurarea consulatului estonian la Constanța, premierul Estoniei a observat că drapelul țării sale a fost arborat greșit. Premierul Juri Ratas s-a dus la rastelul cu steaguri și a aranjat corect drapelul, în timp ce Viorica Dăncilă urmărea atentă scena (foto: captură Facebook).

După ce a rezolvat singur problema, premierul Ratas și-a început discursul oficial.

Este a doua mare gafă prilejuită de vizita lui Juri Ratas în România. Ieri, chiar premierul Dăncilă i-a uitat numele omologului său în timpul conferinței comune de presă. Dăncilă a fost salvată după ce a cerut sprijinul consilierilor.